PMIndiaData/PMIndiaSum huggingface dataset:
ആരോഗ്യമേഖലയിലെ സഹകരണത്തിന് വേണ്ടി ഇന്ത്യയും കോട്ട് ദി ഐവറിയും തമ്മിലുള്ള ധാരണാപത്രത്തിന് മന്ത്രിസഭയുടെ അംഗീകാരം

ആരോഗ്യമേഖലയില്‍ പരസ്പരം സഹകരിക്കുന്നതിന് കേന്ദ്ര ആരോഗ്യ കുടുംബക്ഷേ മന്ത്രാലയവും കോട്ട് ദി ഐവറിയിലെ ആരോഗ്യ പൊതുജന ശുചിത്വ മന്ത്രാലയവും തമ്മിലുള്ള ധാരണാപത്രത്തിന് പ്രധാനമന്ത്രി ശ്രീ നരേന്ദ്രമോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അംഗീകാരം നല്‍കി. താഴേപ്പറയുന്ന മേഖലകളിലെ സഹകരണമാണ് ധാരണാപത്രത്തിന് കീഴില്‍ വരുന്നത് :- 1. നൂതന മെഡിക്കല്‍ സാങ്കേതികവിദ്യ, ന്യൂക്ലിയര്‍ മെഡിസിന്‍, റീനല്‍ ട്രാന്‍സ്പ്ലാന്റേഷന്‍, കാര്‍ഡിയാക് സര്‍ജറി, നെഫ്രോളജി, ഹീമോഡയാലിസിസ്, മെഡിക്കല്‍ ഗവേഷണം എന്നീ മേഖലകളില്‍ ഡോക്ടര്‍മാര്‍, ഉദ്യോഗസ്ഥര്‍, മറ്റ് ആരോഗ്യ പ്രൊഫഷണലുകള്‍, വിദഗ്ധര്‍ എന്നിവരുടെ വിനിമയവും പരിശീലനവും. 2. മരുന്നുകളുടെയൂം ഫാര്‍മസ്യൂട്ടിക്കല്‍ ഉല്‍പ്പന്നങ്ങളുടെയും നിയന്ത്രണം. 3. മാനവവിഭവശേഷി വികസനത്തിനും ആരോഗ്യപരിരക്ഷ സൗകര്യങ്ങള്‍ ഉണ്ടാക്കുന്നതിനും വേണ്ട സഹായം. 4. മെഡിക്കല്‍ ആരോഗ്യ ഗവേഷണ വികസനം. 5. ആരോഗ്യപരിരക്ഷാ മേഖലയുടെ പരിപാലനം, മെഡിക്കല്‍ ഇവാക്യുവേഷന്‍ ഉള്‍പ്പെടെയുള്ള പൊതുജനാരോഗ്യ സേവനം. 6. ജനറിക്, അത്യാവശ്യ മരുന്നുകളുടെ സംഭരണം 7. എച്ച്.ഐ.വി/എയ്ഡ്സ് മേഖലയിലെ ഗവേഷണത്തിന് സഹകരണം. 8. സാംക്രമിക രോഗനിരീക്ഷണത്തിന് വേണ്ട സങ്കേതങ്ങളുടെയും തന്ത്രങ്ങളുടെയും വികസനവും മെച്ചപ്പെടുത്തലും. 9. പ്രാഥമിക ആരോഗ്യ പരിരക്ഷാമേഖലയിലെ മികച്ച രീതി കളുടെ വിനിമയം. 10. ആശുപത്രികളുടെയും സാമുഹികാരോഗ്യ കേന്ദ്രങ്ങളുടെയും പരിപാലനത്തിന്റെയും സാങ്കേതികജ്ഞാനം പങ്കുവയ്ക്കല്‍. 11. പൊതുജനാരോഗ്യത്തിന്റെ പ്രോത്സാഹനവും, മെഡിക്കല്‍ മാലിന്യങ്ങള്‍ കൈകാര്യം ചെയ്യുന്നതിലെ പരിചയം പങ്കുവയ്ക്കല്‍ 12. ആരോഗ്യ പ്രോത്സാഹനവും രോഗ നിയന്ത്രണവും 13. സാംക്രമികേതര രോഗങ്ങള്‍ 14. തൊഴിലിടങ്ങളിലെയും, പരിസ്ഥിതിയിലെയും ആരോഗ്യം. 15. മെഡിക്കല്‍ ഗവേഷണം 16. പരസ്പരം തീരുമാനിക്കുന്ന മറ്റേതു മേഖലയിലേയും സഹകരണം. സഹകരണത്തിന്റെ വിശദാംശങ്ങള്‍ വിപുലീകരിക്കുന്നതിനും ഈ ധാരണാപത്രം നടപ്പാക്കുന്നതിന് മേല്‍നോട്ടം വഹിക്കുന്നതിനുമായി ഒരു പ്രവര്‍ത്തക സമിതി രൂപീകരിക്കും.
പ്രധാനമന്ത്രി ഈസ്റ്റര്‍ ആശംസകള്‍ നേര്‍ന്നു

പ്രധാനമന്ത്രി ശ്രീ. നരേന്ദ്ര മോദി ജനങ്ങള്‍ക്ക് ഈസ്റ്റര്‍ ആശംസകള്‍ നേര്‍ന്നു. ‘എല്ലാവര്‍ക്കും ഈസ്റ്റര്‍ ആശംസകള്‍! യേശുക്രിസ്തു പകര്‍ന്നുനല്‍കിയ സന്ദേശം നമ്മുടെ സമൂഹത്തില്‍ സൗഹൃദവും ദയയും ഒത്തൊരുമയും വര്‍ധിപ്പിക്കാന്‍ സഹായകമാകട്ടെ.’ -പ്രധാനമന്ത്രി പറഞ്ഞു.
പാര്‍ലമെന്റിന്റെ വര്‍ഷകാല സമ്മേളനത്തിന് മുന്നോടിയായുള്ള പ്രധാനമന്ത്രിയുടെ പ്രസ്താവന

നമസ്‌ക്കാരം സുഹൃത്തുക്കളെ, ദീര്‍ഘനാളത്തെ ഇടവേളയ്ക്ക് ശേഷമാണ് ഞാന്‍ നിങ്ങളെയെല്ലാവരെയും കാണുന്നത്. എല്ലാവര്‍ക്കും സുഖമാണെന്നു കരുതുന്നു! എല്ലാവരുടെയും കുടുംബങ്ങളും സുഖമായിരിക്കുന്നുവെന്ന് കരുതുന്നു! ദൈവം എല്ലാവരെയും അനുഗ്രഹിക്കട്ടെ! പ്രത്യേക സാഹചര്യത്തിലാണ് ഇന്ന് പാര്‍ലമെന്റ് സമ്മേളനം ആരംഭിച്ചിരിക്കുന്നത്. ഒരു വശത്ത് കൊറോണ മഹാമാരിയും, മറുവശത്ത് നമ്മുടെ കടമകള്‍ നിറവേറ്റേണ്ടതുണ്ടെന്ന ഉത്തരവാദിത്തവും. എല്ലാ എം.പിമാരും അവരുടെ ചുമതലയുടെ പാത തെരഞ്ഞെടുത്തിരിക്കുന്നു. ഈ നടപടിയ്ക്ക് ഞാന്‍ എല്ലാ എം.പി.മാരേയും അഭിനന്ദിക്കുകയും നന്ദി രേഖപ്പെടുത്തുകയും ചെയ്യുന്നു. ബജറ്റ് സമ്മേളനം, കാലാവധിക്കു മുമ്പ് തന്നെ ചുരുക്കേണ്ടി വന്നു. ഇത്തവണ, പാര്‍ലമെന്റ് ദിവസത്തില്‍ രണ്ട് പ്രാവശ്യം, ഒരിക്കല്‍ രാജ്യസഭയും ഒരു പ്രാവശ്യം ലോക്സഭയും പ്രവര്‍ത്തിക്കും. ഷിഫ്റ്റ് സമയത്തിലും വ്യത്യാസമുണ്ട്. ശനി, ഞായര്‍ ദിനങ്ങളിലെ വാരാന്ത്യ അവധിയും റദ്ദാക്കിയിരിക്കുന്നു. എല്ലാ അംഗങ്ങളും ഇത് സ്വീകരിക്കുകയും അവരുടെ ചുമതലയുടെ പാതയില്‍ തുടരാന്‍ തീരുമാനിക്കുകയും ചെയ്തിരിക്കുന്നു. ഈ സെഷനില്‍, നിരവധി പ്രധാന തീരുമാനങ്ങള്‍ എടുക്കും. വിവിധ വിഷയങ്ങള്‍ ചര്‍ച്ച ചെയ്യും; സഭയില്‍ എത്ര കൂടുതല്‍ നാം ചര്‍ച്ച ചെയ്യുന്നുവോ, എത്ര കൂടുതല്‍ വൈവിധ്യപരമായി ഒരു വിഷയം ചര്‍ച്ച ചെയ്യുന്നുവോ, അത് ഒരു പ്രശ്നത്തെ പരിഹരിച്ചു കൊണ്ട് രാജ്യത്തിന് തന്നെ ഗുണകരമായി മാറുന്നതായി നമ്മുടെ അനുഭവത്തില്‍ നിന്നും നമുക്ക് മനസിലാക്കാനായിട്ടുണ്ട്. ഇത്തവണയും മഹത്തായ പാരമ്പര്യത്തെ പിന്തുടര്‍ന്നുകൊണ്ട്, എല്ലാ എം.പി.മാരും ഒരുമിച്ച്, അതിന് മൂല്യം നല്‍കുമെന്ന് ഞാന്‍ വിശ്വസിക്കുന്നു. കൊറോണ സൃഷ്ടിച്ചിരിക്കുന്ന നിലവിലെ സാഹചര്യത്തില്‍, നാം നിയമങ്ങള്‍ അനുസരിച്ചുകൊണ്ട് കൂടുതല്‍ മുന്‍കരുതലോടെ മുന്നോട്ട് പോകേണ്ടതുണ്ട്. കോവിഡിന് ഒരു മരുന്ന് ഇല്ലാത്തതിനാല്‍ തന്നെ, നമ്മുടെ സമീപനത്തില്‍ ഒരു ചെറിയ അശ്രദ്ധപോലും നമുക്ക് താങ്ങാനാവില്ല. എത്രയും വേഗം, ലോകത്തിന്റെ എതെങ്കിലും കോണില്‍ നിന്ന് കോവിഡിനെതിരായ വാക്സിന്‍ വരുമെന്ന് നാം പ്രതീക്ഷിക്കുന്നു, നമ്മുടെ ശാസ്ത്രജ്ഞര്‍ ഈ ദിശയില്‍ വിജയിക്കുമെന്നും നാം പ്രത്യാശിക്കുന്നു, ഈ പ്രതിസന്ധിയില്‍ നിന്ന് എല്ലാവരെയും രക്ഷപ്പെടുത്താനാകുമെന്നും പ്രതീക്ഷിക്കുന്നു. പാര്‍ലമെന്റിന്, പ്രത്യേകിച്ചും ഈ സമ്മേളനത്തിന് ഒരു പ്രധാന ഉത്തരവാദിത്തം കൂടിയുണ്ട്. ഇന്ന്, നമ്മുടെ രാജ്യത്തെ ധീരരായ സൈനികര്‍ അതിര്‍ത്തിയിലാണ്. ദുര്‍ഘടമായ പ്രദേശത്ത്, മഹത്തായ ധീരതയോടെ അവര്‍ നമ്മുടെ അതിര്‍ത്തി സംരക്ഷിക്കുന്നു. ഏതാനും ദിവസങ്ങള്‍ക്കുള്ളില്‍ മഴയുണ്ടാകും. മാതൃരാജ്യത്തെ സംരക്ഷിക്കാനുള്ള അവരുടെ ദൃഢ വിശ്വാസത്തിന് സമാനമായി, രാജ്യം ഒന്നാകെ ഇന്ത്യന്‍ സേനയ്ക്കു പിന്തുണയേകുന്നതായി ഇരു സഭകളും അതിലെ എല്ലാ അംഗങ്ങളും ദൃഢനിശ്ചയത്തോടെ; ഒരേ മനോഭാവത്തോടെ ഏകകണ്ഠമായി രാജ്യത്തിന്റെ സന്ദേശം വ്യക്തമാക്കുന്നു. പാര്‍ലമെന്റിന്റെ ഇരു സഭകളിലൂടെയും അംഗങ്ങളിലൂടെയും രാജ്യം ഒറ്റക്കെട്ടായി ധീരരായ സൈനികരോടൊപ്പം നില്‍ക്കുന്നു. ഇരു സഭയും, എല്ലാ ബഹുമാന്യ അംഗങ്ങളും, ശക്തമായ സന്ദേശം നല്‍കുമെന്ന് ഞാന്‍ വിശ്വസിക്കുന്നു. മുമ്പത്തേതുപോലെ സ്വതന്ത്രമായി സഞ്ചരിക്കാന്‍ നിങ്ങള്‍ക്കവസരം കിട്ടില്ല. സുഹൃത്തുക്കളെ, നിങ്ങള്‍ എല്ലാവരും സ്വയം ശ്രദ്ധ പുലര്‍ത്തണം. എല്ലാ വാര്‍ത്തകളും നിങ്ങള്‍ക്ക് ലഭിക്കും. നിങ്ങളെ സംബന്ധിച്ചിടത്തോളം ബുദ്ധിമുട്ടുള്ള കാര്യമല്ല അത്; എല്ലാവരും സ്വയം ശ്രദ്ധിക്കണമെന്നത് നിങ്ങളോടുള്ള എന്റെ വ്യക്തിപരമായ അപേക്ഷയാണ്. നന്ദി സുഹൃത്തുക്കളെ!
പ്രധാനമന്ത്രിയെ എം.ഇ.ഡി.ഇ.എഫ്. (ഫ്രാന്‍സ്) പ്രസിഡന്റ് സന്ദര്‍ശിച്ചു

എം.ഇ.ഡി.ഇ.എഫ്. (ഫ്രാന്‍സ്) പ്രസിഡന്റ് ശ്രീ. പിയര്‍ ഗറ്റാസ്, പ്രധാനമന്ത്രി ശ്രീ. നരേന്ദ്ര മോദിയെ സന്ദര്‍ശിച്ചു. 2015 ഏപ്രിലില്‍ ഫ്രാന്‍സ് സന്ദര്‍ശിച്ചപ്പോള്‍ ആ രാജ്യത്തുള്ള പ്രമുഖ ബിസിനസ്സുകാരുമായി ആശയവിനിമയം നടത്തിയതിനെക്കുറിച്ചു പരാമര്‍ശിച്ച പ്രധാനമന്ത്രി, ഇന്ത്യയും ഫ്രാന്‍സും തമ്മിലുള്ള ഉഭയകക്ഷിബന്ധം ശക്തിപ്പെടുത്തുന്നതില്‍ ഇരുരാജ്യത്തെയും ബിസിനസ് പ്രമുഖര്‍ നല്‍കിയ സംഭാവനകളെ പ്രശംസിച്ചു. ഇന്ത്യയും ഫ്രാന്‍സും തമ്മിലുള്ള വ്യാപാരവും നിക്ഷേപകബന്ധവും ശക്തമായി വരുന്നതു സംബന്ധിച്ച വിശദാംശങ്ങള്‍ പ്രധാനമന്ത്രിക്കു മുന്നില്‍ ശ്രീ. ഗറ്റാസ് വിവരിച്ചു. ഇന്ത്യയുടെ ആദ്യ പത്തു പ്രത്യക്ഷ വിദേശ നിക്ഷേപ സ്രോതസ്സുകളിലൊന്നാണ് ഫ്രാന്‍സെന്നു ചൂണ്ടിക്കാട്ടിയ പ്രധാനമന്ത്രി, ഇന്ത്യയിലെ മാറിവരുന്ന ബിസിനസ് സാഹചര്യവും വളര്‍ന്നുവരുന്ന നിക്ഷേപസാധ്യതകളും ഉപയോഗപ്പെടുത്താന്‍ ഫ്രഞ്ച് കമ്പനികളെ ക്ഷണിക്കുകയും ചെയ്തു.
യുഎസ് നിയമനിര്‍മാണ സഭാ പ്രതിനിധി സംഘവുമായി പ്രധാനമന്ത്രി കൂടിക്കാഴ്ച നടത്തി

യുഎസ് നിയമനിര്‍മാണസഭാപ്രതിനിധിസംഘവുമായി പ്രധാനമന്ത്രി ശ്രീ നരേന്ദ്രമോദി കൂടിക്കാഴ്ച നടത്തി. സെനറ്റര്‍ ജോണ്‍ കോര്‍ണിന്റെ നേതൃത്വത്തിലുള്ള പ്രതിനിധിസംഘത്തില്‍ സെനറ്റര്‍മാരായ മൈക്കല്‍ ക്രാപ്പോ, തോമസ് ട്യൂബര്‍വില്ലെ, മൈക്കല്‍ ലീ, സഭാഗങ്ങളായ ടോണി ഗോണ്‍സാലസ്, ജോണ്‍ കെവിന്‍ എലിസെ സീനിയര്‍ എന്നിവരാണ് അംഗങ്ങള്‍. ഇന്ത്യയെയും ഇന്ത്യന്‍ അമേരിക്കക്കാരെയും സംബന്ധിച്ച സെനറ്റ് കോക്കസിന്റെ സഹസ്ഥാപകനും സഹഅധ്യക്ഷനുമാണ് സെനറ്റര്‍ ജോണ്‍ കോര്‍ണിന്‍. ബൃഹത്തായതും വൈവിധ്യമാര്‍ന്നതുമായ ജനസംഖ്യ ഉയര്‍ത്തുന്ന വെല്ലുവിളികള്‍ക്കിടയിലും ഇന്ത്യയിലെ കോവിഡ് സാഹചര്യം മികച്ചരീതിയില്‍ കൈകാര്യംചെയ്യുന്നതായി പ്രതിനിധിസംഘം വിലയിരുത്തി. രാജ്യത്തിന്റെ ജനാധിപത്യധാര്‍മ്മികതയില്‍ അധിഷ്ഠിതമായ ജനങ്ങളുടെ പങ്കാളിത്തമാണ്, കഴിഞ്ഞ ഒരുനൂറ്റാണ്ടുകണ്ട ഏറ്റവും ഗുരുതരമായ മഹാമാരിയെ കൈകാര്യംചെയ്യുന്നതില്‍, പ്രധാനപങ്കുവഹിച്ചതെന്നു പ്രധാനമന്ത്രി ചൂണ്ടിക്കാട്ടി. ജനാധിപത്യമൂല്യങ്ങളില്‍ ഊന്നല്‍ നല്‍കിയുള്ള ഇന്ത്യ-യുഎസ് സമഗ്ര ആഗോളനയപങ്കാളിത്തം കരുത്തുറ്റതാക്കുന്നതില്‍ യുഎസ് കോണ്‍ഗ്രസ് നല്‍കുന്ന സുസ്ഥിരപിന്തുണയെയും ക്രിയാത്മകമായ ഇടപെടലിനെയും പ്രധാനമന്ത്രി പ്രശംസിച്ചു. ദക്ഷിണേഷ്യ, ഇന്തോ-പസഫിക് മേഖല തുടങ്ങി ഇരുരാജ്യങ്ങള്‍ക്കും താല്‍പ്പര്യമുള്ള വിഷയങ്ങളില്‍ ഊഷ്മളമായ തുറന്നചര്‍ച്ച നടന്നു. രണ്ടു തന്ത്രപ്രധാനകൂട്ടാളികള്‍ തമ്മിലുള്ള നയപരമായ താല്‍പ്പര്യങ്ങളുടെ കേന്ദ്രീകരണം വര്‍ധിക്കുന്നതിനെക്കുറിച്ചു പ്രധാനമന്ത്രിയും യുഎസ് പ്രതിനിധിസംഘവും ചര്‍ച്ചചെയ്തു. ആഗോളസമാധാനവും സ്ഥിരതയും പ്രോത്സാഹിപ്പിക്കുകയെന്ന ലക്ഷ്യത്തോടെ സഹകരണം കൂടുതല്‍ മെച്ചപ്പെടുത്താനുള്ള ആഗ്രഹം പ്രകടിപ്പിക്കുകയും ചെയ്തു. ഉഭയകക്ഷിബന്ധം മെച്ചപ്പെടുത്തുന്നതിനുള്ള സാധ്യതകളെക്കുറിച്ചു പ്രധാനമന്ത്രി അഭിപ്രായം രേഖപ്പെടുത്തി. ഭീകരവാദം, കാലാവസ്ഥാവ്യതിയാനം, നിര്‍ണായക സാങ്കേതികവിദ്യകള്‍ക്കായുള്ള വിശ്വസനീയ വിതരണശൃംഖലകള്‍ തുടങ്ങിയ സമകാലിക ആഗോളവിഷയങ്ങളില്‍ സഹകരണം ശക്തിപ്പെടുത്തുന്നതിനെക്കുറിച്ചും പ്രധാനമന്ത്രി ആശയങ്ങള്‍ കൈമാറി.
പാക്കധീന കശ്മീരില്‍നിന്ന് കുടിയൊഴിപ്പിക്കപ്പെട്ടവരെ പുനരധിവസിപ്പിക്കാനുള്ള പദ്ധതിക്ക് മന്ത്രിസഭയുടെ അംഗീകാരം

പാക്കധീന ജമ്മു-കശ്മീരില്‍നിന്നും ഛംബില്‍നിന്നും കുടിയൊഴിപ്പിക്കപ്പെട്ട 36,384 കുടുംബങ്ങളെ പുനരധിവസിപ്പിക്കാനുള്ള പദ്ധതിക്ക് 2,000 കോടി രൂപയുടെ കേന്ദ്രസഹായം നല്‍കുന്നതിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം അംഗീകാരം നല്‍കി. 2015 നവംബറില്‍ പ്രധാനമന്ത്രി പ്രഖ്യാപിച്ച ജമ്മു-കശ്മീരിനായുള്ള പ്രധാനമന്ത്രിയുടെ വികസന പാക്കേജ്-2015 പ്രകാരമാണു സഹായം. കുടിയൊഴിപ്പിക്കപ്പെട്ട കുടുംബങ്ങള്‍ക്ക് ഉപജീവനമാര്‍ഗം കണ്ടെത്തുന്നതിനായി അഞ്ചര ലക്ഷം രൂപ വീതം നല്‍കും. നേരിട്ടുള്ള ആനുകൂല്യ വിതരണ പദ്ധതി വഴി വിതരണം ചെയ്യുന്നതിനായി തുക ജമ്മു-കശ്മീര്‍ സംസ്ഥാന ഗവണ്‍മെന്റിനു കൈമാറുകയാണു ചെയ്യുക.
രാജസ്ഥാനിലെ ദാരുണ അപകടത്തിൽ പ്രധാനമന്ത്രി അനുശോചിച്ചു

രാജസ്ഥാനിലെ ജുൻജുനുവിൽ ഉണ്ടായ ദാരുണമായ അപകടത്തെ തുടർന്നുണ്ടായ ജീവഹാനിയിൽ പ്രധാനമന്ത്രി ശ്രീ നരേന്ദ്ര മോദി അഗാധമായ ദുഃഖം രേഖപ്പെടുത്തി. മരണമടഞ്ഞവരുടെ ഉറ്റ ബന്ധുക്കൾക്ക് പ്രധാനമന്ത്രിയുടെ ദേശീയ ദുരിതാശ്വാസ നിധിയിൽ നിന്നും രണ്ടു ലക്ഷം രൂപ വീതവും , പരിക്കേറ്റവർക്ക് അൻപതിനായിരം രൂപ വീതം സഹായധനം അനുവദിച്ചു. പ്രധാനമന്ത്രിയുടെ ഓഫീസ് ട്വീറ്റ് ചെയ്തു : "ജുൻജുനുവിലെ ദാരുണമായ അപകടത്തിൽ വേദനിക്കുന്നു. മരിച്ചവരുടെ കുടുംബങ്ങളെ അനുശോചനം അറിയിക്കുന്നു. പരിക്കേറ്റവർ ഉടൻ സുഖം പ്രാപിക്കട്ടെ. മരണമടഞ്ഞവരുടെ ഉറ്റ ബന്ധുക്കൾക്ക് പ്രധാനമന്ത്രിയുടെ ദേശീയ ദുരിതാശ്വാസ നിധിയിൽ നിന്നും രണ്ടു ലക്ഷം രൂപ വീതവും നൽകും : പ്രധാനമന്ത്രി നരേന്ദ്ര മോദി .
പൊതു വൈഫൈ ശൃംഖലയിലൂടെ ബ്രോഡ്ബാന്‍ഡ് ഇന്റര്‍നെറ്റ് സേവനങ്ങള്‍  ഉറപ്പാക്കുന്നതിനുള്ള നടപടികള്‍ക്ക് കേന്ദ്രമന്ത്രിസഭയുടെ അംഗീകാരം

രാജ്യമെമ്പാടും പൊതു വൈഫൈ ശൃംഖലയിലൂടെ ബ്രോഡ്ബാന്‍ഡ് ഇന്റര്‍നെറ്റ് സേവനങ്ങള്‍ വ്യാപിപ്പിക്കുന്നതിനുള്ള നടപടികള്‍ക്ക് പ്രധാനമന്ത്രി ശ്രീ. നരേന്ദ്രമോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അംഗീകാരം നല്‍കി. പ്രത്യേക ലൈസന്‍സ് നിരക്കുകള്‍ ഈടാക്കാതെ പബ്ലിക് ഡാറ്റാ ഓഫീസുകള്‍ (പി.ഡി.ഒ.കള്‍) വഴി പൊതു വൈ-ഫൈ സേവനം ഉറപ്പാക്കുന്നതിനായുള്ള ടെലികമ്യൂണിക്കേഷന്‍സ് വകുപ്പിന്റെ നിര്‍ദേശത്തിനാണ് അംഗീകാരം. ഇതിലൂടെ പൊതു വൈഫൈ ശൃംഖലകള്‍ ഒരുക്കുന്നതിന് പബ്ലിക് ഡാറ്റാ ഓഫീസ് അഗ്രഗേറ്റര്‍മാര്‍ക്ക് (പി.ഡി.ഒ.എ.) അനുമതിയാകും. ഇതു രാജ്യത്തെ പൊതു വൈ-ഫൈ ശൃംഖലകളെ പ്രോത്സാഹിപ്പിക്കുന്നതിനൊപ്പം വരുമാനം, തൊഴില്‍, ജനങ്ങളുടെ ശാക്തീകരണം എന്നിവയ്ക്ക് സഹായകമാകുകയും ചെയ്യും. പ്രധാന സവിശേഷതകള്‍: ഈ പൊതു വൈഫൈ ശൃംഖല പിഎം-വാണി (PM-WANI) എന്നാകും അറിയപ്പെടുന്നത്. പബ്ലിക് ഡേറ്റ ഓഫീസുകള്‍ (പി.ഡി.ഒ.): വാണി വൈ-ഫൈ ആക്‌സസ് പോയിന്റുകള്‍ ഒരുക്കുകയും ബ്രോഡ്ബാന്‍ഡ് സേവനങ്ങള്‍ വരിക്കാര്‍ക്ക് നല്‍കുകയും ചെയ്യും. പബ്ലിക് ഡേറ്റാ ഓഫീസ് അഗ്രഗേറ്ററുകള്‍ (പി.ഡി.ഒ.എ.): അംഗീകാരവും അക്കൗണ്ടിങ്ങുമായി ബന്ധപ്പെട്ട പ്രവര്‍ത്തനങ്ങള്‍ക്കു ചുക്കാന്‍ പിടിക്കും. ആപ്ലിക്കേഷന്‍ നിര്‍മിക്കുന്നവര്‍: ഉപയോക്താക്കളുടെ രജിസ്‌ട്രേഷന്‍, പ്രദേശത്തെ വൈ-ഫൈ ഹോട്ട്സ്പോട്ടുകള്‍ കണ്ടെത്തല്‍, ഇന്റര്‍നെറ്റ് സേവനം ഉറപ്പാക്കല്‍ തുടങ്ങിയവയുമായി ബന്ധപ്പെട്ട ആപ്ലിക്കേഷനുകള്‍ സജ്ജമാക്കും. കേന്ദ്ര രജിസ്ട്രി: ആപ്ലിക്കേഷന്‍ നിര്‍മിക്കുന്നവര്‍, പി.ഡി.ഒ.എ, പി.ഡി.ഒ. എന്നിവയുടെ വിവരങ്ങള്‍ സൂക്ഷിക്കും. സി-ഡോട്ടാകും തുടക്കത്തില്‍ ഈ ചുമതല വഹിക്കുന്നത്. ലക്ഷ്യങ്ങള്‍ പി.ഡി.ഒ.കള്‍ക്ക് പ്രത്യേക രജിസ്‌ട്രേഷന്‍ ആവശ്യമില്ല. പി.ഡി.ഒ.എ, ആപ്ലിക്കേഷന്‍ നിര്‍മാതാക്കള്‍ എന്നിവര്‍ക്ക് ഫീസൊടുക്കാതെ ഡിഒടിയുടെ ഓണ്‍ലൈന്‍ രജിസ്‌ട്രേഷന്‍ പോര്‍ട്ടലായ സരള്‍സഞ്ചാറില്‍ (https://saralsanchar.gov.in) രജിസ്റ്റര്‍ ചെയ്യാം. 4ജി മൊബൈല്‍ കവറേജുകള്‍ ഇല്ലാത്ത മേഖലകളിലും പൊതു വൈഫൈ സേവനങ്ങള്‍ മികച്ച വേഗതയുള്ള ഇന്റര്‍നെറ്റ് സൗകര്യം ഉറപ്പാക്കും. ഇതു വ്യവസായങ്ങള്‍ക്കും കൂടുതല്‍ പ്രയോജനപ്രദമാകും. തൊഴിലവസരങ്ങള്‍ സൃഷ്ടിക്കാനും ചെറുകിട, ഇടത്തരം സംരംഭകരുടെ കൈകളില്‍ പണമുറപ്പാക്കാനും ഇതിലൂടെ കഴിയും. രാജ്യത്തിന്റെ ജി.ഡി.പി. ഉയരാനും സഹായകമാകും. ഡിജിറ്റല്‍ ഇന്ത്യയിലേക്കുള്ള ചുവടുവയ്പുകൂടിയാണ് ഈ പദ്ധതി.
ആന്ധ്രാപ്രദേശിനും തെലങ്കാനയ്ക്കുമായുള്ള കേന്ദ്ര ഗവണ്‍മെന്റിന്റെ മറ്റു പിന്നോക്ക വിഭാഗ പട്ടിക ഭേദഗതി ചെയ്യുന്നതിന് അനുമതി

ആന്ധ്രാപ്രദേശിലെയും പുതുതായി രൂപീകൃതമായ സംസ്ഥാനമായ തെലങ്കാനയിലെയും ഏതാനും ജാതികളെയും സമുദായങ്ങളെയും കൂട്ടിച്ചേര്‍ക്കുകയോ തിരുത്തുകയോ ഒഴിവാക്കുകയോ വഴി കേന്ദ്ര ഗവണ്‍മെന്റിന്റെ മറ്റു പിന്നോക്ക വിഭാഗ പട്ടിക ഭേദഗതി ചെയ്യുന്നതിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭ അംഗീകാരം നല്‍കി. ദേശീയ പിന്നോക്ക വിഭാഗ കമ്മീഷന്റെ ഉപദേശം അനുസരിച്ചാണിത്. ആന്ധ്രാപ്രദേശിനെ സംബന്ധിച്ച് എന്‍.സി.ബി.സി. ശുപാര്‍ശ ചെയ്ത 35 മാറ്റങ്ങളും തെലങ്കാന സംസ്ഥാനവുമായി ബന്ധപ്പെട്ട് 86 പുതിയ കൂട്ടിച്ചേര്‍ക്കലുകളും സംബന്ധിച്ച് ഉടന്‍ വിജ്ഞാപനമിറങ്ങും. ഇതോടെ ആന്ധ്രാപ്രദേശിലെയും തെലങ്കാനയിലെയും അര്‍ഹമായ ജാതികളില്‍ പെട്ടവര്‍ക്ക് ഗവണ്‍മെന്റ് ജോലികളിലും കേന്ദ്ര വിദ്യാഭ്യാസ സ്ഥാപനങ്ങളിലെ പ്രവേശനത്തിലും സംവരണം ലഭിക്കും. മറ്റു പിന്നോക്ക സമുദായ വിഭാഗക്കാര്‍ക്ക് ഇപ്പോള്‍ ലഭിച്ചുവരുന്ന വിവിധ കേന്ദ്ര ക്ഷേമപദ്ധതികളും സ്‌കോളര്‍ഷിപ്പുകളും പട്ടികയില്‍ പുതുതായി ചേര്‍ക്കപ്പെടുന്നവര്‍ക്കും അര്‍ഹതപ്പെട്ടതായിത്തീരും.
പതിനാലാമത് ആസിയാന്‍- ഇന്ത്യ ഉച്ചകോടിയില്‍ പ്രധാനമന്ത്രി നടത്തിയ പ്രസ്താവന

ഇത് എന്റെ മൂന്നാമത് ഇന്ത്യ-ആസിയാന്‍ ഉച്ചകോടിയാണ്. പിന്നിട്ട വര്‍ഷങ്ങളില്‍ ആസിയാനുമായി നമ്മള്‍ പരിപോഷിപ്പിച്ച അടുത്ത ബന്ധത്തില്‍ എനിക്ക് സന്തോഷമുണ്ട്. നിങ്ങളുടെ ഊഷ്മള സ്വാഗതത്തിനും മികച്ച ഒരുക്കങ്ങള്‍ക്കും ഞാന്‍ നന്ദി പറയുന്നു. വിയറ്റ്‌നാമിലെ മനോഹര പൈതൃത നഗരമായ വിയന്റിയാന്‍ ഈ നഗരത്തിന് ഇന്ത്യയുമായുള്ള ആഴത്തിലുളള ചരിത്രപരവും, സാംസ്‌കാരികവുമായ ബന്ധമാണ് എന്നെ ഓര്‍മ്മിപ്പിക്കുന്നത്. കണ്‍ട്രി കോര്‍ഡിനേറ്റര്‍ എന്ന നിലയില്‍, ഇന്ത്യ-ആസിയാന്‍ ബന്ധത്തിന് നല്‍കിയ നേതൃത്വത്തിന് ഞാന്‍ വിയറ്റ്‌നാമിനെ അഭിനന്ദിക്കുന്നു. എക്‌സലന്‍സിമാരെ, കേവലം സാംസ്‌കാരിക പൈതൃകത്തിലൊതുങ്ങുന്നതല്ല, ആസിയാനുമായുള്ള നമ്മുടെ ബന്ധം. നമ്മുടെ സമൂഹത്തില്‍ സമാധാനം, സ്ഥിരത, പുരോഗതി എന്നിവ നടപ്പില്‍വരുത്തുന്നതിനുള്ള ശ്രമങ്ങളുടെ ഭാഗമാണത്. ഇന്ത്യയുടെ ആക്ട് ഈസ്റ്റ് നയത്തില്‍ ആസിയാന്‍ ഏറെ പ്രാധാന്യമുള്ളതാണ്. മേഖലയില്‍ സന്തുലനവും യോജിപ്പിനുമുള്ള പ്രഭവകേന്ദ്രമാണ് നമ്മുടെ ബന്ധം. എക്‌സലന്‍സിമാരെ ആസിയാന്റെ മൂന്ന് പ്രധാന വിഭാഗങ്ങളായ സുരക്ഷ, സാമ്പത്തികം, സാമൂഹിക, സാംസ്‌കാരികം എന്നിവ മൂന്നും ഉള്‍ക്കൊള്ളുന്നതാണ് നമ്മുടെ തന്ത്രപ്രധാന പങ്കാളിത്തം.നമ്മുടെ ലക്ഷ്യം നിറവേറ്റുന്നതില്‍ 2016-2020 ലെ ആസിയാന്‍-ഇന്ത്യ ആക്ഷന്‍ പ്ലാന്‍ നമ്മെ ഏറെ സഹായിച്ചു. ഇതില്‍ നിര്‍ദ്ദേശിക്കപ്പെട്ട 130 കര്‍മ്മപരിപാടികളില്‍ 54 എണ്ണവും നാം നടപ്പിലാക്കിക്കഴിഞ്ഞു. എക്‌സലന്‍സിമാരെ, ആസിയാനുമായുള്ള ഭൗതിക, ഡിജിറ്റല്‍, സാമ്പത്തിക, സ്ഥാപന, സാംസ്‌കാരിക ബന്ധങ്ങള്‍ മെച്ചപ്പെടുത്തുക എന്നത് നമ്മുടെ ബന്ധത്തിന്റെ കേന്ദ്രബിന്ദുവാണ്.നമ്മുടെ സാമ്പത്തിക വിജയം, വികസന അനുഭവങ്ങള്‍ എന്നിവ ആസിയാന്‍ രാജ്യങ്ങളുമായി പങ്കുവെക്കാന്‍ നാം തയാറാണ്. എക്‌സലന്‍സിമാരെ നമ്മുടെ ബന്ധത്തിലെ പ്രധാന തൂണ്‍ നമ്മുടെ സാമ്പത്തിക-സുരക്ഷാ സഹകരണമാണ്. ഭീകരതയുടെ വര്‍ദ്ധിച്ച കയറ്റുമതി, വെറുപ്പിന്റെ ആശയം പ്രചരിപ്പിക്കല്‍, ആക്രമണങ്ങള്‍ എന്നിവ നമ്മുടെ സമൂഹങ്ങള്‍ നേരിടുന്ന വെല്ലുവിളി വ്യക്തമാക്കുന്നു. വെല്ലുവിളികള്‍ ഒരേസമയം പ്രാദേശികവും, മേഖലാതലത്തിലുള്ളതും അന്താരാഷ്ട്രതലത്തിലുള്ളതുമാണ്. ആസിയാനുമായുള്ള നമ്മുടെ സഹകരണം വിവിധ തലത്തിലുള്ള ഏകോപനം, അനുഭവങ്ങള്‍ പങ്കുവെക്കല്‍, സഹകരണം എന്നിവ ആവശ്യപ്പെടുന്നു. എക്‌സലന്‍സീസ് അടുത്തവര്‍ഷം നമ്മുടെ ബന്ധത്തില്‍ ചരിത്രപരമായ ഒരു നാഴികക്കല്ലായിരിക്കും. നമ്മുടെ ചര്‍ച്ചാ പങ്കാളിത്തത്തിന്റെ ഇരുപത്തഞ്ചാം വാര്‍ഷികവും, ഉച്ചകോടിതല ബന്ധത്തിന്റെ പതിനഞ്ചാം വാര്‍ഷികവും തന്ത്രപ്രധാനപങ്കാളിത്തത്തിന്റെ 5 വര്‍ഷവും നാം ആഘോഷിക്കും. 2017 ല്‍ ആസിയാന്‍ -ഇന്ത്യ വിദേശകാര്യ മന്ത്രിമാരുടെ സമ്മേളനത്തില്‍ ആഘോഷങ്ങള്‍ക്ക് തുടക്കമാവും.പങ്കുവെക്കപ്പെട്ട മൂല്യങ്ങള്‍: പൊതുവായ ഭാഗധേയം എന്ന ആശയത്തില്‍ ഒരു ഉച്ചകോടിയും നമ്മള്‍ സംഘടിപ്പിക്കും. ഒരു ബിസിനസ് ഉച്ചകോടി, സി.ഇ.ഒമാരുടെ വേദി, കാര്‍ റാലി, സെയ്‌ലിങ് ദൗത്യം, സാംസ്‌കാരികോത്സവം എന്നിവയും ആസൂത്രണം ചെയ്യുന്നുണ്ട്. ഇത് വിജയകരമാക്കാന്‍ എല്ലാവരോടുമൊത്ത് പ്രവര്‍ത്തിക്കുന്നത് ഞാന്‍ ഉറ്റുനോക്കുന്നു നന്ദി വളരെ നന്ദി
ഭിന്നശേഷിക്കാരുടെ അവകാശങ്ങള്‍-2016 ബില്‍ പാര്‍ലമെന്റ് പാസാക്കിയതിനെ പ്രധാനമന്ത്രി അഭിനന്ദിച്ചു

ഭിന്നശേഷിക്കാരുടെ അവകാശങ്ങള്‍-2016 ബില്‍ പാര്‍ലമെന്റ് പാസാക്കിയതിനെ പ്രധാനമന്ത്രി ശ്രീ. നരേന്ദ്ര മോദി അഭിനന്ദിച്ചു. ഇതു ചരിത്രനിമിഷമാണെന്നു വ്യക്തമാക്കിയ അദ്ദേഹം, ബില്‍ പാസാക്കപ്പെട്ടത് ആക്‌സെസബിള്‍ ഇന്ത്യ മുന്നേറ്റത്തിനു കരുത്തേകുമെന്നു ചൂണ്ടിക്കാട്ടി. ‘ഭിന്നശേഷഇക്കാരുടെ അവകാശങ്ങള്‍-2016 ബില്‍ പാസാക്കപ്പെട്ടത് ചരിത്രപരമായ നിമിഷമാണ്. ഇത് ആക്‌സെസബിള്‍ ഇന്ത്യ മുന്നേറ്റത്തിനു കരുത്തു പകരും. കൂടുതല്‍ തരം ഭിന്നശേഷികള്‍ ഉള്ളവരെ ബില്ലിന്റെ പരിധിയില്‍ കൊണ്ടുവരികയും അധിക ആനുകൂല്യങ്ങള്‍ ഉള്‍പ്പെടുത്തുകയും ചെയ്തിട്ടുണ്ട്. ഭിന്നശേഷിക്കാര്‍ക്കു നേരെയുള്ള അതിക്രമങ്ങള്‍ക്കും പുതിയ നിയമത്തിലെ വ്യവസ്ഥകളുടെ ലംഘനത്തിനും കടുത്ത ശിക്ഷയാണു വ്യവസ്ഥ ചെയ്തിരിക്കുന്നത്. അവസരങ്ങളും സമത്വവും പ്രാപ്യതയും വര്‍ധിപ്പിക്കുന്ന ഏറെ വ്യവസ്ഥകള്‍ പുതിയ നിയമത്തില്‍ ഉണ്ട്. https://goo.gl/Zwpm4k എന്ന ലിങ്കില്‍ നിയമം കാണാമെന്നും പ്രധാനമന്ത്രി വ്യക്തമാക്കി.
സോമനാഥിലെ പുതിയ സർക്യൂട്ട് ഹൗസ് പ്രധാനമന്ത്രി  ജനുവരി 21-ന്  ഉദ്ഘാടനം ചെയ്യും

സോമനാഥിലെ പുതിയ സർക്യൂട്ട് ഹൗസിന്റെ ഉദ്ഘാടനം 2022 ജനുവരി 21ന് രാവിലെ 11 മണിക്ക് പ്രധാനമന്ത്രി ശ്രീ നരേന്ദ്ര മോദി വീഡിയോ കോൺഫറൻസിംഗിലൂടെ നിർവഹിക്കും. ചടങ്ങിനെ അദ്ദേഹം അഭിസംബോധനയും ചെയ്യും. രാജ്യത്തിനകത്ത്‌ നിന്നും വിദേശത്തു നിന്നുമുള്ള ലക്ഷക്കണക്കിന് ഭക്തരാണ് ഓരോ വർഷവും സോമനാഥ ക്ഷേത്രം സന്ദർശിക്കുന്നത്. നിലവിലുള്ള ഗവണ്മെന്റ് താമസ സൗകര്യം ക്ഷേത്രത്തിൽ നിന്ന് വളരെ അകലെയായതിനാലാണ് പുതിയ സർക്യൂട്ട് ഹൗസ് വേണമെന്ന ആവശ്യം ഉയർന്നത്. സോമനാഥ ക്ഷേത്രത്തിന് സമീപമാണ് 30 കോടിയിലധികം രൂപ ചെലവിൽ പുതിയ സർക്യൂട്ട് ഹൗസ് നിർമ്മിച്ചിരിക്കുന്നത്. സ്യൂട്ടുകൾ, വിഐപി, ഡീലക്സ് മുറികൾ, കോൺഫറൻസ് റൂം, ഓഡിറ്റോറിയം ഹാൾ തുടങ്ങി ഉയർന്ന നിലവാരത്തിലുള്ള സൗകര്യങ്ങളോടെയാണ് ഇത് സജ്ജീകരിച്ചിരിക്കുന്നത്. എല്ലാ മുറികളിൽ നിന്നും കടൽ കാഴ്ച ലഭ്യമാകുന്ന തരത്തിലാണ് രൂപകൽപന ചെയ്തിരിക്കുന്നത്. ND
ജയന്തിനാളില്‍ സ്വാമി വിവേകാനന്ദനെ പ്രധാനമന്ത്രി അനുസ്മരിച്ചു

ജയന്തിനാളില്‍ സ്വാമി വിവേകാനന്ദനെ പ്രധാനമന്ത്രി ശ്രീ. നരേന്ദ്ര മോദിയെ അനുസ്മരിച്ചു. 'ഉയരൂ, ഉണരൂ. ലക്ഷ്യത്തിലെത്തും വരെ നിര്‍ത്താതെ പ്രവര്‍ത്തിക്കുക. സ്വാമി വിവേകാനന്ദന്റെ ശക്തമായ വാക്കുകളും മൂല്യമേറിയ ചിന്തകളും അദ്ദേഹത്തിന്റെ ജയന്തിനാളില്‍ ഓര്‍ക്കുന്നു. സേവനത്തിന്റെയും ത്യാഗത്തിന്റെയും ആദര്‍ശങ്ങള്‍ക്ക് അദ്ദേഹം ഊന്നല്‍ നല്‍കി. യുവശക്തിയില്‍ അദ്ദേഹം അര്‍പ്പിച്ചിരുന്നത് അചഞ്ചലമായ വിശ്വാസമാണ്. സ്വാമി വിവേകാനന്ദന്റെ ചിന്തകളും ആദര്‍ശങ്ങളും കോടിക്കണക്കിന് ഇന്ത്യക്കാര്‍ക്ക്, വിശേഷിച്ചു യുവാക്കള്‍ക്ക് ഊര്‍ജം പകര്‍ന്നിട്ടുണ്ട്. ശക്തവും ഊര്‍ജസ്വലവും എല്ലാവരെയും ഉള്‍ക്കൊള്ളുന്നതും പല മേഖലകളിലും ആഗോള നേതൃത്വം വഹിക്കാന്‍ സാധിക്കുന്നതുമായ ഇന്ത്യ കെട്ടിപ്പടുക്കാനുള്ള ഊര്‍ജം നമുക്കു ലഭിക്കുന്നത് അദ്ദേഹത്തില്‍നിന്നാണ്, പ്രധാനമന്ത്രി പറഞ്ഞു.
പ്രധാനമന്ത്രി ശ്രീലങ്കന്‍ പ്രസിഡന്റുമായും പ്രധാനമന്ത്രിയുമായും ടെലിഫോണില്‍ സംസാരിച്ചു

ബഹുമാനപ്പെട്ട ശ്രീലങ്കന്‍ പ്രസിഡന്റ് ഗോതബയ രാജപക്‌സെ, ബഹുമാനപ്പെട്ട ശ്രീലങ്കന്‍ പ്രധാനമന്ത്രി മഹീന്ദ രാജപക്‌സെ എന്നിവര്‍ പ്രധാനമന്ത്രി ശ്രീ നരേന്ദ്രമോദിയുടെ ജന്മദിനത്തില്‍ ഊഷ്മളമായ ആശംസകള്‍ നേര്‍ന്നു. ടെലിഫോണിലൂടെയായിരുന്നു നേതാക്കളുടെ ആശയവിനിമയം. അയല്‍രാജ്യങ്ങള്‍ തമ്മിലുള്ള ബന്ധം കൂടുതല്‍ ശക്തിപ്പെടുത്താനുള്ള ഉല്‍ക്കടമായ ആഗ്രഹവും പ്രതിബദ്ധതയും ശ്രീലങ്കന്‍ നേതാക്കള്‍ പ്രകടിപ്പിച്ചു. കോവിഡ് മഹാമാരിക്കെതിരായ സംയുക്ത പോരാട്ടത്തിലടക്കമുള്ള ഉഭയകക്ഷി സഹകരണത്തിന് അവര്‍ നന്ദി അറിയിച്ചു. നേതാക്കളുടെ ഊഷ്മളമായ ആശംസകള്‍ക്ക് പ്രധാനമന്ത്രി നന്ദി അറിയിച്ചു. അയല്‍പക്കം ആദ്യം എന്ന ഇന്ത്യയുടെ നയത്തിന് അനുസൃതമായി ഇരു രാജ്യങ്ങളും തമ്മിലുള്ള സഹകരണം വിപുലപ്പെടുത്തുന്നതിന് കൂട്ടായി പ്രവര്‍ത്തിക്കാന്‍ ആഗ്രഹിക്കുന്നുവെന്നും ശ്രീ മോദി അറിയിച്ചു.
’21-ാം നൂറ്റാണ്ടിലെ സ്‌കൂള്‍ വിദ്യാഭ്യാസം’കോണ്‍ക്ലേവിനെ പ്രധാനമന്ത്രി അഭിസംബോധന ചെയ്യും

ദേശീയ വിദ്യാഭ്യാസ നയത്തിനു (2020) കീഴില്‍ '21-ാം നൂറ്റാണ്ടിലെ സ്‌കൂള്‍ വിദ്യാഭ്യാസത്തെക്കുറിച്ചുള്ള' കോണ്‍ക്ലേവിനെ പ്രധാനമന്ത്രി ശ്രീ. നരേന്ദ്രമോദി നാളെ(11 സെപ്റ്റംബര്‍ 2020) രാവിലെ 11 മണിക്ക് വീഡിയോ കോണ്‍ഫറന്‍സിങ്ങിലൂടെ അഭിസംബോധന ചെയ്യും. ശിക്ഷ പര്‍വിന്റെ ഭാഗമായി, കേന്ദ്ര വിദ്യാഭ്യാസ മന്ത്രാലയമാണ് ഇന്നും നാളെയുമായി ദ്വിദിന കോണ്‍ക്ലേവ് സംഘടിപ്പിച്ചിരിക്കുന്നത്. നേരത്തെ, 'ദേശീയ വിദ്യാഭ്യാസ നയത്തിനു കീഴില്‍, ഉന്നത വിദ്യാഭ്യാസരംഗത്തെ പരിവര്‍ത്തനാത്മക പരിഷ്‌ക്കാരണങ്ങള്‍' എന്ന കോണ്‍ക്ലേവില്‍ കഴിഞ്ഞമാസം 7ന് പ്രധാനമന്ത്രി ഉദ്ഘാടന പ്രസംഗം നടത്തിയിരുന്നു. കൂടാതെ ദേശീയ വിദ്യാഭ്യാസ നയം സംബന്ധിച്ച ഗവര്‍ണര്‍മാരുടെ കോണ്‍ഫറന്‍സിനെ ഈ മാസം 7 ന് പ്രധാനമന്ത്രി അഭിസംബോധന ചെയ്തു. 1986 ലെ ദേശീയ വിദ്യാഭ്യാസനയത്തിന് ശേഷം, 34 വര്‍ഷങ്ങള്‍ക്ക് ശേഷമാണ്, 21-ാം നൂറ്റാണ്ടിലെ ആദ്യ വിദ്യാഭ്യാസനയം 2020 ല്‍ പ്രഖ്യാപിക്കുന്നത്. സ്‌കൂള്‍ തലത്തിലും ഉന്നതവിദ്യാഭ്യാസ രംഗത്തും നിരവധി പ്രധാന പരിഷ്‌കരണങ്ങള്‍ ലക്ഷ്യമിട്ടാണ് പുതിയ വിദ്യാഭ്യാസ നയം ആവിഷ്‌ക്കരിച്ചിരിക്കുന്നത്. ഊര്‍ജ്ജസ്വലവും സമത്വമുള്ളതുമായ വൈജ്ഞാനിക സമൂഹമായി രാജ്യത്തെ മാറ്റുകയെന്ന ലക്ഷ്യം മുന്‍നിര്‍ത്തിയാണ് പുതിയ ദേശീയ വിദ്യാഭ്യാസം രൂപീകരിച്ചിരിക്കുന്നത്. ഇന്ത്യ കേന്ദ്രീകൃതമായ ഒരു വിദ്യാഭ്യാസ സമ്പ്രദായം വിഭാവനം ചെയ്യുന്നതിലൂടെ രാജ്യത്തെ ഒരു ആഗോളശക്തിയാക്കി മാറ്റാനും ലക്ഷ്യമുണ്ട്. സ്‌കൂള്‍ വിദ്യാഭ്യാസ സമ്പ്രദായത്തില്‍ ദേശീയ വിദ്യാഭ്യാസ നയം 2020, കാതലായ മാറ്റങ്ങള്‍ വരുത്തിയിട്ടുണ്ട്. 8 വയസ് വരെ ശൈശവകാല സംരക്ഷണത്തിനും വിദ്യാഭ്യാസത്തിനും ഊന്നല്‍ നല്‍കിയിരിക്കുന്നു. 10 + 2 എന്ന ഘടന മാറി സ്‌കൂള്‍ പാഠ്യപദ്ധതി 5 +3+3+4 എന്ന നിലയിലേയ്ക്ക് മാറിയിരിക്കുന്നു, ഗണിതപരമായ ചിന്തയും ശാസ്ത്രീയ അവബോധവും 21-ാം നൂറ്റാണ്ടിന്റെ പാഠ്യപദ്ധതിയിലേയ്ക്ക് ഉള്‍ച്ചേര്‍ത്തിരിക്കുന്നു; സ്‌കൂള്‍ വിദ്യാഭ്യാസത്തിന് പുതിയ സമഗ്രമായ ദേശീയ പാഠ്യപദ്ധതി ചട്ടക്കൂട് വികസിപ്പിച്ചിരിക്കുന്നു; അധ്യാപകര്‍ക്ക് ദേശീയ മാനദണ്ഡം; മൂല്യനിര്‍ണയ പരിഷ്‌ക്കരണങ്ങളും കുട്ടിയുടെ സമഗ്ര പുരോഗതി വിലയിരുത്തുന്ന പ്രോഗ്രസ് കാര്‍ഡും; 6-ാം ക്ലാസ് മുതല്‍ തൊഴിലധിഷ്ഠിത വിദ്യാഭ്യാസം എന്നിവ പദ്ധതിയുടെ പ്രത്യേകതകളാണ്. സമഗ്രമായ പരിവര്‍ത്തനത്തിലൂടെ രാജ്യത്തെ വിദ്യാഭ്യാസ സമ്പ്രദായത്തില്‍ സമൂലമായ മാറ്റം വരുത്താന്‍, വിദ്യാഭ്യാസനയം ലക്ഷ്യമിടുന്നു. പ്രധാനമന്ത്രി വിഭാവനം ചെയ്ത സ്വയംപര്യാപ്ത ഇന്ത്യയ്ക്കുള്ള ചൈതന്യവത്തും ഫലപ്രാപ്തിയുള്ളതുമായ പുതിയ വിദ്യാഭ്യാസ അന്തരീക്ഷം സൃഷ്ടിക്കാന്‍ ഇതിലൂടെ സാധിക്കും. പുതിയ വിദ്യാഭ്യാസ നയത്തിന്റെ മുന്നോട്ടുള്ള യാത്രയ്ക്ക് അധ്യാപകരെ സജ്ജമാക്കുന്നതിനായി ഈ മാസം 8 മുതല്‍ 25 വരെ ശിക്ഷക് പര്‍വ് ആഘോഷിക്കുന്നുണ്ട്.. ദേശീയ വിദ്യാഭ്യാസ നയത്തിന്റെ വിവിധ വശങ്ങളെക്കുറിച്ച് വെബിനാറുകള്‍, വിര്‍ച്വല്‍ സമ്മേളനങ്ങള്‍, കോണ്‍ക്ലേവുകള്‍ എന്നിവ രാജ്യമെമ്പാടും സംഘടിപ്പിക്കുന്നുണ്ട്.
ദേശീയ ശാസ്ത്ര ദിനത്തിൽ പ്രധാനമന്ത്രി ശാസ്ത്രജ്ഞർക്ക് ആശംസകൾ നേർന്നു

പ്രധാനമന്ത്രി ശ്രീ നരേന്ദ്ര മോദി ദേശീയ ശാസ്ത്ര ദിനത്തിൽ, ശാസ്ത്രജ്ഞർക്ക് ആശംസകൾ നേർന്നു. ഒരു ട്വീറ്റിൽ പ്രധാനമന്ത്രി പറഞ്ഞു : "എല്ലാ ശാസ്ത്രജ്ഞർക്കും ശാസ്ത്ര പ്രേമികൾക്കും ദേശീയ ശാസ്ത്ര ദിന ആശംസകൾ. നമ്മുടെ കൂട്ടായ ശാസ്ത്രീയ ഉത്തരവാദിത്തം നിറവേറ്റുന്നതിനും മനുഷ്യ പുരോഗതിക്കായി ശാസ്ത്രത്തിന്റെ ശക്തി പ്രയോജനപ്പെടുത്തുന്നതിനുമുള്ള പ്രതിബദ്ധത നമുക്ക് വീണ്ടും ഉറപ്പിക്കാം. ഇന്നലെ മൻ കി ബാത്തിൽ ഞാൻ പറഞ്ഞത് ഇതാ:
കേന്ദ്ര പട്ടികയിൽ ഉൾപ്പെട്ടിട്ടുള്ള മറ്റ് പിന്നാക്ക വിഭാഗങ്ങൾക്കുള്ളിലെ (OBC) ഉപ-വർഗ്ഗീകരണം സംബന്ധിച്ച പ്രശ്‌നങ്ങൾ പരിശോധിക്കുന്നതിനായി, ഭരണഘടനയുടെ 340 ആം ആർട്ടിക്കിൾ അനുസരിച്ച് രൂപീകരിച്ച കമ്മീഷന്റെ കാലാവധി നീട്ടുന്നതിന് കേന്ദ്രമന്ത്രിസഭയുടെ അംഗീകാരം

ന്യൂഡൽഹി, ജൂൺ 24, 2020

മറ്റ് പിന്നാക്ക വിഭാഗങ്ങളുടെ (OBCs) ഉപ വർഗ്ഗീകരണം സംബന്ധിച്ച പ്രശ്‌നങ്ങൾ പരിശോധിക്കുന്നതിനായി രൂപീകരിച്ച കമ്മീഷന്റെ കാലാവധി 6 മാസത്തേക്ക്, അതായത് 31.1.2021 വരെ നീട്ടാൻ പ്രധാനമന്ത്രി ശ്രീ നരേന്ദ്ര മോദിയുടെ അധ്യക്ഷതയിൽ ചേർന്ന കേന്ദ്ര മന്ത്രിസഭായോഗം തീരുമാനിച്ചു. ഇതിനായുള്ള ചെലവുകൾ തുടർന്നും കേന്ദ്ര സാമൂഹ്യനീതി, ക്ഷേമ കാര്യ വകുപ്പ് തന്നെ വഹിക്കും. കമ്മീഷന്റെ കാലാവധി നീട്ടുന്നതിനും അതിന്റെ പരിഗണനാ വിഷയങ്ങളിൽ കൂട്ടിച്ചേർക്കലുകൾ നടത്തുന്നതിനുമുള്ള ഉത്തരവുകൾ ബഹുമാനപ്പെട്ട രാഷ്ട്രപതിയുടെ അംഗീകാരം ലഭിച്ചതിനുശേഷം ഗസറ്റിൽ പ്രസിദ്ധീകരിക്കും. രാഷ്ട്രപതിയുടെ അംഗീകാരത്തോടെ ഭരണഘടനയുടെ 340 ആം ആർട്ടിക്കിൾ പ്രകാരമാണ് 2017 ഒക്ടോബർ 2 ന് കമ്മീഷൻ രൂപീകരിച്ചത്. റിട്ട. ജസ്റ്റിസ് ശ്രീമതി ജി. രോഹിണി ആണ് കമ്മീഷൻ അധ്യക്ഷ. 2017 ഒക്ടോബർ 11 ന് കമ്മീഷൻ പ്രവർത്തനം ആരംഭിച്ചു.
പ്രധാനമന്ത്രി ശ്രീ. നരേന്ദ്ര മോദിയും ഈജിപ്ത് പ്രസിഡന്റ് ബഹുമാനപ്പെട്ട അബ്ദേല്‍ ഫത്താ അല്‍-സിസിയും തമ്മില്‍ ഫോണില്‍ സംസാരിച്ചു

ടെലിഫോണിലൂടെ പ്രധാനമന്ത്രി ശ്രീ. നരേന്ദ്ര മോദി ഈജിപ്ത് പ്രസിഡന്റ് ബഹുമാനപ്പെട്ട അബ്ദേല്‍ ഫത്താ അല്‍ സിസിക്കും ഈജിപ്ത് ജനതയ്ക്കും ഈദുല്‍ ഫിത്തര്‍ ആശംസകള്‍ നേര്‍ന്നു. ആശംസകളോടു പ്രതികരിക്കവേ, ഈജിപ്തും ഇന്ത്യയും ലോകത്തിലെ ഏറ്റവും പഴക്കമേറിയ സംസ്‌കാരങ്ങളില്‍ പെടുന്നവയാണെന്ന് ഈജിപ്ത് പ്രസിഡന്റ് ഓര്‍മിപ്പിച്ചു. ഉഭയകക്ഷി ബന്ധം വികസിക്കുന്നതില്‍ സന്തോഷം പ്രകടിപ്പിക്കുകയും ചെയ്തു. ഈജിപ്തിലുള്ള ഇന്ത്യക്കാരുടെ ക്ഷേമം കോവിഡ്- 19 പ്രതിസന്ധി നാളുകളില്‍ ഉറപ്പാക്കുന്നതില്‍ ഈജിപ്ഷ്യന്‍ അധികൃതര്‍ കാട്ടിയ ശ്രദ്ധയെ പ്രധാനമന്ത്രി പ്രശംസിച്ചു. ഈ വര്‍ഷം ഈജിപ്ത് സന്ദര്‍ശിക്കാന്‍ കൈക്കൊണ്ട തീരുമാനവും കോവിഡ്- 19 മഹാവ്യാധിയുടെ പശ്ചാത്തലത്തില്‍ സന്ദര്‍ശനം ഉപേക്ഷിക്കേണ്ടിവന്നതും ഓര്‍മിപ്പിച്ച പ്രധാനമന്ത്രി, സാഹചര്യം അനുവദിക്കുന്നതിനനുസരിച്ച് പരമാവധി വേഗം പ്രസിഡന്റ് സിസിയുമായി കൂടിക്കാഴ്ച നടത്തുന്നതിനുള്ള ആഗ്രഹം അറിയിച്ചു.